Datum: 02.03.2023

**OBČINSKI SVET**

**OBČINE PREVALJE**

**ZADEVA: Odgovori na pobude in vprašanja, podana na 3. redni seji Občinskega sveta Občine Prevalje, dne 26.01.2023**

**Občinski svetnik Bogdan PUPAVAC je podal naslednji pobudi:**

Poda pobudo in apelira na občane, da se sneg pred ekološkimi otoki sčisti zaradi lažjega odvažanja smeti. Papir oz. karton je namreč lahek in ga zaposleni še nekako vlečejo po snegu, medtem ko steklo je izredno težko in je zabojnik za smeti zelo težko povleči do tovornjaka, na katerega se sprazni zabojnik, v kolikor je pot do zabojnikov zasuta s snegom.

***Odgovor: pobuda je bila realizirana.***

Apelira na župana, da opozori VOC d.o.o., da so pokrovi jaškov na glavni cesti zaradi pluženja poškodovani oz. razbiti, da se le-ti zamenjajo pred končnim asfaltiranjem.

***ODGOVOR: Pobuda je bila posredovana vzdrževalcu glavne ceste. Občinska uprava ves čas trajanja rekonstrukcije glavne ceste spremlja stanje in sproti sporoča izvajalcu del vsa opažanja občanov (polomljeni jaški in pokrovi jaškov, udarne jame, javna razsvetljava).***

**Občinski svetnik Štefan PERŠAK je podal naslednjo pobudo:**

Poda pobudo, da se sedaj, ko je glavna cesta ravno odkopana, vanjo položijo tudi elektro kabli, s katerimi bi osvetlili prehode za pešce, saj meni da je to nujno potrebno za varnost v prometu.

***ODGOVOR: Osvetlitev prehodov za pešce bo izvedena skladno s pridobljenim gradbenim dovoljenjem za projekt »Ureditev G2-112/1255 Prevalje – Ravne z umestitvijo kolesarske steze in hodnikov za pešce od km 2+860 do km 4+400«. V dogovoru s projektantom in investitorjem so možne le manjše korekcije, kot so na primer lokacije kandelabrov, oglasnih tabel, zasaditev zelenih površin...***

**Občinski svetnik Boštjan GORENŠEK je podal naslednja vprašanja:**

Zanima ga, ali je v znesku 200.000,00 EUR, ki so predvidena v proračunu na postavki za osnovno šolo, že zajeta izgradnja prizidka OŠ Holmec

***ODGOVOR: Župan pojasni, da ta znesek ne vključuje izgradnje prizidka na OŠ Holmec.***

Zanima ga, ali se bo letos podelitev bralne značke izvedla v sklopu novozgrajenega projekta Park Jezero.

***ODGOVOR: Župan pojasni, da v letošnjem letu sprememba lokacije podelitve bralne značke ni predvidena.***

Zanima ga, ali je že izbran nov koncesionar za izvajanje zobozdravstvenih storitev glede na to da je bil razpis za podelitev koncesije zaključen 20.01.2023?

***ODGOVOR: Župan pojasni, da je postopek izbire novega koncesionarja v teku.***

**Občinski svetnik Aleksander RISTIČ je podal naslednjo pobudo:**

Predlaga, da se popravi luč javne razsvetljave, ki je zlomljena, in sicer na lokaciji od gostišča Krištan proti Eurospin-u.

***ODGOVOR: Ker gre za poškodbo pri pluženju, je občina na koncesionarja naslovila zahtevo za popravilo.***

**Občinska svetnica Tatjana LADINEK je podala naslednjo pobudo:**

Predlaga, da se na glavni cesti zasuje že izkopana luknja, saj ni predvidenih novih del v bližnji prihodnosti in bi se na ta način lahko ponovno vzpostavil dvosmerni promet, saj ni potrebe po semaforju, v kolikor se ne izvajajo dela.

***ODGOVOR: Po zagotovilih izvajalca bo dvosmerni promet med AP in križiščem za Leše deloma v makadamski izvedbi omogočen v prvi polovici meseca, groba preplastitev tega dela cestišča z asfaltom pa do konca meseca marca.***

**Občinski svetnik Bernard PAČNIK je podal naslednje vprašanje:**

Zanima ga, ali se je na območju Lesne, ko se je sprejemal DIIP, načrtovala dodatna trafo postaja.

***ODGOVOR:*** Župan pojasni, da je bila predvidena, ampak do realizacije tega ni prišlo.

**Občinski svetnik Ivan BACKOVIĆ je podal naslednjo pobudo:**

Predlaga, da v primeru, ko občan kontaktira občinskega svetnika z določenim problemom, občinski svetnik to čim prej javi občinski upravi. V takšnih primerih prosi za povratno informacijo s strani občinske uprave čim prej, da je bila zadeva sanirana ali napaka odpravljena in ne na naslednji seji.

***ODGOVOR: V času med dvema sejama OS so v veliki večini problemi, ki so izpostavljeni na seji,že rešeni. Občinska uprava vse probleme in opažanja občanov takoj posreduje na ustrezne naslove (javna razsvetljava – JKP Log oz. Elektro Celje, občinske ceste – koncesionar, glavna cesta vzdrževalec VOC ali izvajalec del, vodovod in kanalizacija – JKP Log). Občinska uprava prav tako odgovornim sprotno posreduje vso elektronsko pošto in telefonske klice občanov.***

**Občinski svetnik STAŠO LODRANT je podal naslednje pobude:**

Predlaga, da se na cesti Ob Meži vzpostavi nazaj enosmeren promet, saj je sedaj ob straneh polno snega in se avto, ki si pripeljejo nasproti, nimajo kam umakniti.

**ODGOVOR: Pred vzpostavitvijo predvidenega enosmernega prometa na cesti ob Meži je potrebno vozišče opremiti še s talnimi označbami za kolesarsko stezo in steza za pešce ter z vertikalno prometno signalizacijo. Vzpostavitev enosmernega prometnega režima vključno z zapornicami je predvidena po zaključku gradbenih del na glavni cesti na območju centra Prevalj.**

Predlaga, da se pozove izvajalca del na glavni cesti skozi Prevalje, da se jaške označi z živo rumeno barvo, da bi bili boljše vidni in bi se jim ljudje lažje umaknili.

**ODGOVOR: Predlog je bil posredovan izvajalcu del, ki je povedal, da je v celoti odgovoren za zagotavljanje varnosti na gradbišču v času izvajanja gradbenih del in da bo ravnal skladno s predpisi. Trudijo se, da bi bile ovire na in ob cestišču čim bolje zavarovane.**

 Tajnik občine:

 Danilo Vute, univ. dipl. politolog